গাড়ি দুর্ঘটনায় তাঁর বন্ধু সনিকা সিংহ চৌহানের মৃত্যুর পর এতদিন তাঁকে যতবারই ফোন করা হয়েছে, একটাই কথা বলেছেন— ওই ঘটনা নিয়ে এখনই যেন তাঁকে প্রশ্ন করে ব্যতিব্যস্ত না করে সংবাদমাধ্যম। কারণ, একটা ‘অন্ধকার সময়ে’র মধ্যে দিয়ে যাচ্ছেন তিনি। 
কিন্তু বৃহস্পতিবার, ফেসবুকে সেই সাহেবই অকপট। গত ২৮ এপ্রিল, সনিকার আপলোড করা শেষ পোস্ট’টি শেয়ার করে লিখেছেন, ‘ওকে হাসতে দেখার জন্য আর ওর হাসির শব্দ আরেকবার শোনার জন্য সব করতে পারি’। 
কথাটা তিনি সনিকার ‘ঘনিষ্ঠ বন্ধু’ হিসাবেই বলেছেন। সনিকার মৃত্যুর পর তিনি যে খুব ভাল নেই, সেটা তাঁর কথায় স্পষ্ট। কিন্তু তাঁর এই ‘সব করতে পারা’র মধ্যে গাড়ি দুর্ঘটনায় সনিকার মৃত্যুতে সুবিচারের আর্জিও রয়েছে কি না, তাই নিয়ে শুরু হয়েছে চর্চা।
অভিনেতা বিক্রম চট্টোপাধ্যায়ের গাড়ি দুর্ঘটনায় সনিকার মৃত্যুর পর কথা বলার মতো অবস্থায় ছিলেন না সাহেব। দুর্ঘটনার পরের দিনও ফোনে পাওয়া যায়নি তাঁকে। তারপর আলিপুর আদালতে নিজের বয়ান দিয়ে আসা থেকে পুলিশের কাছে জিজ্ঞাসাবাদে সহযোগিতা, সবই করেছিলেন শান্তভাবে। কিন্তু ভিতরে ভিতরে যে ঝ়ড় চলছে, সেটা বোঝা গেল ক’দিন পর। সনিকার মৃত্যুর সুবিচার চেয়ে এবং বিক্রমের শাস্তির দাবি তুলে সোশ্যাল মিডিয়ায় যখন ‘হ্যাশট্যাগ জাস্টিস ফর সনিকা’ প্রচার শুরু হয়, তখন থেকেই তার সব লিঙ্ক শেয়ার এবং রিপোস্ট করছিলেন সাহেব। তাঁকে ফোন করা হলে ভাঙা গলায় বলেছিলেন, ‘‘বন্ধুবান্ধবরাই পোস্ট করছে। ওদের লিঙ্কগুলো আমি শেয়ার করেছি। কেন করেছি, কী করেছি এসব নিয়ে কথা বলতে চাই না।’’ সেইসঙ্গেই সাহেব বলেছিলেন, ‘‘আমার মনের অবস্থাটা বুঝতে পারছেন তো? সনিকার বাবা-মা আমার বাবা-মায়ের মতোই। ওঁদের সঙ্গে থাকাটা এখন খুব দরকার। বাকি কিছু ভাবার অবস্থাতেও নেই কেউ।’’ 
তাঁর ফেসবুকের পোস্টগুলি ছিল অনেক বেশি ব্যক্তিগত। সনিকাকে ছাড়া তিনি যে ভাল নেই, সেই কথাটাই সরাসরি নিজের ওয়ালে শেয়ার করেছিলেন তিনি। পরপর দু’টি পোস্টের একটি সনিকার আপলোড করা ডান্স ভিডিও। সাহেব লিখেছিলেন, ‘এই শ্যুট’টা করার জন্য নতুন জুতো কিনেছিল ও। রোদের মধ্যে টানা ২ দিন শ্যুটও করেছিল...কী সুন্দর দেখাচ্ছে ওকে এখানে! কত হাসিখুশি...’। তারপর হ্যাশট্যাগ সহযোগে আরও তিন শব্দ ‘মিস ইউ সোনু’।